Na pitanje novinara Insajdera u kom svojstvu Radoičić pregovara u ime Srba sa Kosovu sa zvaničnim vlastima u Prištini i kako je moguće da on, kao prvi čovek vladine Kancelarije za Kosovo, ne zna kakva je Radoičićeva uloga na severu Kosova, Đurić je izbegao direktan odgovor, uz obrazloženje da on nije prava adresa za ta pitanja.

Odgovarajući na pitanje novinara Insajdera o ulozi Milana Radoičića na severu Kosova, predsednik vladine Kancelarije za KiM Marko Đurić, koji je u nekoliko navrata viđen sa njim u društvu, izjavio je da takva pitanja postoje u delu javnosti koja želi da dovede Radoičića u vezu sa kriminalnim aktivnostima, ali i da kriminalizuje čitav Sever Kosova.

Pogledajte kako je tekao razgovor novinara Insajdera sa direktorom Kancelarije za KiM, na konferenciji za novinare nakon sednice Radne grupe za podršku unutrašnjem dijalogu o Kosovu.

Insajder: Kakva je uloga Milana Radoičića na Kosovu?

Đurić: To je pitanje za mene....

Insajder: Da.

Đurić: U kom smislu?

Insajder: Pa Vi ste prvi čovek Vlade Srbije na Kosovu. Viđeni ste sa gospodinom Radoičićem u nekoliko navrata...otvarali ste šampanjac na proslavi pobede Srpske liste. Takođe, on je sedeo u prvom redu zajedno sa vama na jednom mitingu Srpske liste, pa me zanima kakva su vaša saznanja kakva je uloga Milana Radoičića na Kosovu?

Đurić: Iz vašeg pitanja stičem utisak da imate određena saznanja pošto znam da u delu javnosti postoje određene insinuacije vezano za ulogu i gospodina Radoičića i različitih drugih predstavnika Srba sa Kosova i Metohije i generalno postoji trend kriminalizacije Kosova i Metohije odnosno severa Kosova i Metohije....

Insajder: Ja Vas nisam pitao za kriminal uopšte. Kakva je uloga Milana Radoičića na Kosovu, kakva je njegova povezanost sa institucijama sistema?

Đurić: Beograd će postaviti pitanja o ubistvu Ivanovića Direktor Kancelarije za Kosovo i Metohiju Marko Đurić izjavio je da će se krajem februara u okviru nastavka tehničkog dijaloga između Beograda i Prištine razgovarati i o istrazi o ubistvu Olivera Ivanovića i dodao da Beograd očekuje odgovore. Marko Đurić je novinarima rekao da će Beograd imati mnogo pitanja za svoje sagovornike i da će zbog toga u Brisel poći i kompetentni stručnjaci iz policije. Pored toga, srpska delegacija će ponuditi razgovore o formiranju Zajednice srpskih opština, kao i o problemima Srba na KiM među kojima su oni koji se tiču ličnih isprava, prelaska administrativne linije... "Za nas od Zajednice srpskih poštine nema važnijeg pitanja. To je nešto što nam duguju 1.766 dana i to je tema svih tema", rekao je Đurić.

Đurić: Mislim da je važno da dovršim odgovor na ovo pitanje. Uzmite komparativnu analizu rada policijskih direktorata na Kosovu. Videćete da onaj i kome 96 posto čine Srbi a to je onaj na severu, ima najbolje rezultate...

Milan Radoičić je jedan od ljudi koji se bave koliko znam biznisom i poslom u Kosovskoj Mitrovici. Upoznao sam ga, video sam ga u više navrata. Ne znam šta Vas tačno interesuje vezano za njegov posao. Ja nisam adresa koja je nadležna ni dužna da daje tu vrstu odgovora. A, ponavljam, sve insinuacije koje dolaze i za njegov rad i za bilo koga drugog. Dakle, svako ko je kriv nešto treba da odgovara. Ako ima dokaza. Ako nema dokaza ne treba da odgovara. I, ako nema dokaza, niko pa ni on nije zaslužio da se protiv njega vodi neutemeljena kampanja. Ja nisam ni policija, ni tužilaštvo ni bilo koji drugi organ, pa da odgovaram kakvi su čiji poslovi, da li su legalni ili nisu legalni.

Insajder: Moram primetiti da ja uopšte nisam pominjao nikakvu kriminalnu povezanost Milana Radoičića...

Đurić: Vi niste, ali se stvara kontekst...

Insajder: Samo da završim pitanje..

Đurić: Mnogi jesu....

Insajder: Izvinite, molim Vas.... Gospodin Radoičić se pojavljuje na mitinzima na kojima se vi pojavljujete i na mitinzima Srpske liste. Takođe, Ramuš Haradinaj je u intervjuu rekao da on pregovara sa Radoičićem kao jednim od istaknutih Srba na Kosovu. Pa me zanima, Vi kao prvi čovek vladine Kancelarije za Kosovo, kako je moguće da ne znate koja je njegova tačna uloga i kako neko može da pregovara u ime Srba, a da to nisu institucije? Dakle, nevezano za bilo kakve kriminalne insinuacije. To uopšte nisam ni pitao...

Đurić: „Predsednik Srpske liste je Goran Rakić. Izabrani predstavnici Srba na Kosovu imaju svoje ime i prezime. Oni su ti koji predstavljaju i koji pregovaraju u ime Srpske liste. Mi smo sa njima u koordinaciji i komunikaciji svaki dan. Oni izabrani srpski predstavnici su ti koji i pregovaraju i potpisuju koalicioni sporazume, to uostalom možete da vidite po koalicionim sporazumima.

Insajder: Milan Radoičić nije član Srpske liste...

Đurić: A to ko s kim sedi u kafićima to stvarno nemojte da me pitate...

Insajder: Ne u kafićima, vi ste sedeli u prvom redu na skupu Srpske liste sa gospodinom Radoičićem. Dakle, da li je on član Srpske liste, po vašim saznanjima? Da li je član Srpske napredne stranke? Kakva je njegova zvanična uloga?

Đurić: Ja mislim da sam odgovorio na sva Vaša pitanja vezano za gospodina Radoičića, čak i na ona koja me niste pitali...

Radojčić – „neki sa severa koji je bitan za sve"

O kriminalnim strukturama na severu i ulozi koju ima Milan Radoičić, pojedini opozicioni srpski političari na Kosovu počeli su da govore nakon ubistva Olivera Ivanovića. Radoičića, međutim, pominje i kosovski premijer Ramuš Haradinaj. On je u intervjuu emisiji „Slobodno srpski“ 24. decembra prošle godine rekao da „veoma dobro sarađuje sa kolegama Srbima“ među kojima je i Radoičić.

"Ja radim veoma dobro sa kolegama Srbima - sa zamenikom premijera Daliborom Jevtićem, sa ministrima Nenadom Rikalom, Todosijevićem. Radim sa gradonačelnikom Rakićem, radim i sa Slavkom Simićem, radim i sa ljudima sa Severa - Milan Radoičić, na primer, verujem da i on ima svoju ulogu", rekao je Haradinaj.

Na pitanje ko je taj čovek, premijer Kosova je odgovorio: "Neki sa Severa, koji je bitan za sve i ja pričam i sa njim."

Na pitanje da li je Radoičić političar Haradinaj je odgovorio da "ne moraš biti samo političar“ jer „svi imamo neku ulogu ovde“.

„Ja pričam sa svima, otvoren sam. Nemam direktnu vezu sa Beogradom na nekom nivou, ali svi koji žive na Kosovu su za mene interekjutori", odgovorio je Haradinaj.

Stefanović za Milana Radoičića čuo iz medija

Novinari Insajdera su pre nekoliko nedelja pitanje o tome kakvu ulogu Milan Radoičić ima na Kosovu i u Srpskoj naprednoj stranci postavili i članu predsedništva SNS-a Nebojši Stefanoviću, koji je rekao da Radoičić nema nikakvu ulogu u toj stranci.

„U SNS-u nema nikakvu ulogu. Ne znam kakvu ulogu ima na Kosovu. Ne bavim se tim delom posla. Ali ako insinuirate da Milan Radoičić ima neku odgovornost za bilo šta, molimo Vas da to kažete“, rekao je Stefanović.

Na pitanje novinara Insajdera po kom osnovu Radoičić pregovara sa kosovskim zvaničnicima, Stefanović je rekao da ne zna „za tu konkretnu činjenicu“.

„Čuo sam za njega u medijima. Nikada u životu ranije nisam čuo za tog čoveka“, rekao je Stefanović za Insajder.

Saša Dragojlo